TBILISI. Michailovi Saakašvilimu hrozí vypočúvanie v súvislosti so zverejnením dokladov o nehospodárnom zaobchádzaní s financiami z verejných zdrojov.
Spravodajský server Gruzia Online s odvolaním sa na televíziu Imedi informoval, že Saakašvili minul 11.400 dolárov na dve botoxové kúry, ktorým sa v roku 2009 a 2011 podrobil na jednej z kliník v New Yorku.
Okrem toho za 9-tisíc dolárov kúpil portrét obnaženej americkej herečky.
Zaplatil tiež pobyt v hoteli Radisson americkej podnikateľke Kristine Vusava a kúpil jej aj športovú obuv, čím na ňu vynaložil 4-tisíc dolárov.
Generálna prokuratúra tieto podozrenia prešetruje, pričom jej hovorkyňa nevylúčila ani predvolanie si Saakašviliho na výsluch.
Tristotisíc za kuchára
Pred časom sa objavila informácia, že podľa údajov gruzínskej prokuratúry sa z rozpočtu uhradilo 70-tisíc dolárov za relaxačný pobyt prezidenta v kúpeľoch, zameraný na chudnutie.
Ďalším výdavkom bolo 303-tisíc dolárov, ktoré boli vyplatené za služby Saakašviliho osobného kuchára zo Španielska.
Samotný Saakašvili míňanie rozpočtových prostriedkov na tieto účely zdôvodnil snahou pritiahnuť do Gruzínska zahraničné investície.
Saakašviliho prívrženci tieto obvinenia vnímajú ako pokus o diskreditáciu prezidenta súčasnou vládou a snahu zatieniť iné, oveľa závažnejšie problémy krajiny.
Prezidentom zostane do októbra
Saakašvili zostane prezidentom do októbra tohto roka, keď reforma ústavy presunie množstvo prezidentských právomocí na premiéra, ktorým je momentálne Bidzina Ivanišvili.
Dovtedy sa uskutočnia voľby novej hlavy štátu. Ich presný termín však Saakašvili zatiaľ neurčil.